KOMISIJOS REGLAMENTAS (EB) Nr. 927/2006
2006 m. birželio 22 d.
dėl pradėjimo naudoti specialų restruktūrizavimo rezervą, nurodytą Tarybos reglamento (EB) Nr. 1788/2003 1 straipsnio 4 dalyje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1788/2003, nustatantį mokestį pieno ir pieno produktų sektoriuje (1), ypač į jo 1 straipsnio 4 dalį,
kadangi:
(1)
Reglamento (EB) Nr. 1788/2003 1 straipsnio 4 dalyje nustatomas specialus restruktūrizavimo rezervas Čekijos Respublikai, Estijai, Latvijai, Lietuvai, Vengrijai, Lenkijai, Slovėnijai ir Slovakijai, kuris turi būti pradėtas naudoti nuo 2006 m. balandžio 1 d. tiek, kiek pieno ir pieno produktų suvartojimas ūkyje kiekvienoje iš šių šalių išaugo nuo 1998 m. arba 2000 m., priklausomai nuo šalies.
(2)
Pagal Reglamento (EB) Nr. 1788/2003 1 straipsnio 4 dalį Čekijos Respublika, Estija, Latvija, Lietuva, Vengrija, Lenkija, Slovėnija ir Slovakija Komisijai pateikė ataskaitas, kuriose pateikiami tų šalių pienininkystės sektoriaus faktinio restruktūrizavimo proceso, ypač perėjimo nuo vartojimui ūkyje skirtos gamybos prie rinkai skirtos gamybos, rezultatai ir tendencijos.
(3)
Pagal tas ataskaitas visose tose valstybėse narėse sumažėjo pieno ir pieno produktų suvartojimas ūkiuose.
(4)
Turima gamybos statistika rodo, kad auga pristatymams skirtos pieno produkcijos dalis ir mažėja tiesiogiai parduodamos pieno produkcijos dalis.
(5)
Todėl reikėtų pradėti naudoti specialų restruktūrizavimo rezervą Čekijos Respublikai, Estijai, Latvijai, Lietuvai, Vengrijai, Lenkijai, Slovėnijai ir Slovakijai bei numatyti gautų kiekių paskyrimą jų nacionalinių referencinių kiekių pristatymų daliai.
(6)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Specialus restruktūrizavimo rezervas, nurodytas Reglamento (EB) Nr. 1788/2003 1 straipsnio 4 dalyje, perduodamas naudoti Čekijos Respublikai, Estijai, Latvijai, Lietuvai, Vengrijai, Lenkijai, Slovėnijai ir Slovakijai. Perduoti kiekiai nurodyti šio reglamento priede.
2 straipsnis
Priede nurodyti kiekiai pervedami į nacionalinį rezervą, kaip nurodyta Reglamento (EB) Nr. 1788/2003 14 straipsnyje, ir naudojami pristatymams.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2006 m. balandžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. birželio 22 d.